[pic] | KOMISIJA EVROPSKIH SKUPNOSTI |

Bruselj, 06.06.2005

KOM(2005)241 končno

Predlog

ODLOČBA SVETA

o spremembi Priloge k Direktivi 2002/95/ES Evropskega parlamenta in Sveta o omejevanju uporabe nekaterih nevarnih snovi v električni in elektronski opremi zaradi prilagoditve tehničnemu napredku

(predložena s strani Komisije)

OBRAZLOŽITVENI MEMORANDUM

1. Člen 4(1) Direktive 2002/95/ES o omejevanju uporabe nekaterih nevarnih snovi v električni in elektronski opremi določa, da od 1. julija 2006 nova električna in elektronska oprema, ki bo dana v promet, ne bo vsebovala svinca, živega srebra, kadmija, šestvalentnega kroma, polibromiranih bifenilov (PBB) ali polibromiranih difeniletrov (PBDE).

2. Člen5(1)(b) predvideva prilagajanje znanstvenemu in tehničnemu napredku. Komisiji pri tem delu pomaga Odbor, ustanovljen na podlagi člena 18 Direktive 75/442/EEC[1] o odpadkih. Postopek je določen v členu 7 Direktive 2002/95/ES.

Skladno s tem je Komisija dne 19. april 2005 Odboru, ustanovljenemu na podlagi člena 18 Direktive 75/442/EGS o odpadkih, v glasovanje predložila osnutek Odločbe. Osnutek Odločbe ni dobil kvalificirane večine.

Zato se predlog Odločbe Sveta v skladu s postopkom, določenim v členu 18 Direktive 75/442/EGS, predloži Svetu. Če Svet v treh mesecih po predložitvi predloga ne odloči, predlagane ukrepe sprejme Komisija.

Predlog

ODLOČBA SVETA

o spremembi Priloge k Direktivi 2002/95/ES Evropskega parlamenta in Sveta o omejevanju uporabe nekaterih nevarnih snovi v električni in elektronski opremi zaradi prilagoditve tehničnemu napredku

(Besedilo velja za EGP)

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti,

ob upoštevanju Direktive 2002/95/ES Evropskega parlamenta in Sveta z dne 27. januarja 2003 o omejevanju uporabe nekaterih nevarnih snovi v električni in elektronski opremi[2] in zlasti člena 5(1)(b) Direktive,

ob upoštevanju naslednjega:

(1) Direktiva 2002/95/ES določa, da mora Komisija ovrednotiti nekatere nevarne snovi, prepovedane v skladu s členom 4(1) navedene direktive.

(2) Nekateri materiali in komponente, ki vsebujejo svinec, živo srebro, kadmij, šestvalentni krom, polibromirane bifenile (PBB) ali polibromirane difenil etre (PBDE), so izvzeti iz prepovedi, ker je izločitev ali nadomestitev teh nevarnih snovi v navedenih posebnih materialih in komponentah še vedno neizvedljiva.

(3) Ker je v oceni tveganja za DecaBDE v skladu z Uredbo Sveta (EGS) št. 793/93 z dne 23. marca 1993 o oceni in nadzoru tveganja, ki ga predstavljajo obstoječe snovi[3], navedeno, da trenutno ni potrebe po širših ukrepih za znižanje tveganja za potrošnike kot so trenutno že v uporabi, se DecaBDE lahko izvzame iz zahtev člena 4(1) Direktive 2002/95/ES. Potrebne so dodatne študije v okviru ocene tveganja, industrija pa izvaja prostovoljne programe zniževanja emisij.

(4) Izjeme od prepovedi za nekatere posebne materiale ali komponente morajo biti omejene po obsegu, da bi se dosegla postopna opustitev nevarnih snovi v električni in elektronski opremi, pod pogojem, da te snovi v navedenih uporabah ne bodo več nujne.

(5) V skladu s členom 5(1)(c) Direktive 2002/95/ES mora biti vsaka izjema, navedena v Prilogi k navedeni direktivi, predmet presoje vsaj vsaka štiri leta ali štiri leta po tem, ko se postavka doda na seznam, da bi se preučil izbris materialov in komponent električne in elektronske opreme, če je njihova izločitev ali nadomestitev s spremembo konstrukcije ali materiali in komponentami, ki ne zahtevajo materialov ali snovi iz člena 4(1), tehnično in znanstveno izvedljiva, in pod pogojem, da z nadomestitvijo povzročeni negativni vplivi na okolje, zdravstveno varstvo ali varstvo potrošnikov, niso večji od možnih koristi za okolje, zdravstveno varstvo in varstvo potrošnikov. Zato se vse izjeme, določene v tej odločbi, preučijo pred letom 2010.

(6) Direktivo 2002/95/ES je zato treba ustrezno spremeniti.

(7) V skladu s členom 5(2) Direktive 2002/95/ES se je Komisija posvetovala s proizvajalci električne in elektronske opreme, reciklatorji, obdelovalci, okoljskimi organizacijami in združenji delojemalcev in potrošnikov ter posredovala pripombe Odboru, ustanovljenem v skladu s členom 18 Direktive Sveta 75/442/EGS z dne 15. julija 1975 o odpadkih[4], v nadaljnjem besedilu „Odbor“.

SPREJELA NASLEDNJO ODLOČBO:

Člen 1

Priloga k Direktivi 2002/95/ES se spremeni, kakor je navedeno v Prilogi k tej odločbi.

Člen 2

Ta odločba je naslovljena na države članice.

V Bruslju,

Za Svet

Predsednik

PRILOGA

Priloga k Direktivi 2002/95/ES se spremeni:

1. Naslov se nadomesti z naslednjim besedilom:

„Uporabe svinca, živega srebra, kadmija, šestvalentnega kroma, polibromiranih bifenilov (PBB) ali polibromiranih difenil etrov (PBDE), ki so izvzete iz zahtev člena 4(1)“

2. Točka 10 se nadomesti z naslednjim besedilom:

“10. DecaBDE v polimernih uporabah

3. Doda se naslednja točka 11:

“11. Svinec v svinčeno-bronastih ležajnih skodelah in pušah“.

[1] Nazadnje spremenjene z Odločbo Sveta 1999/468/ES (UL L 184, 17.7.1999, str. 23).

[2] UL L 37, 13.2.2003, str. 19.

[3] UL L 84, 5.4.1993, str. 1.

[4] UL L 194, 25.7.1975, str. 39. Direktiva, kakor je bila nazadnje spremenjena z Uredbo (ES) št. 1882/2003 Evropskega parlamenta in Sveta (UL L 284, 31. 10. 2003, str. 1).